**Р Е Ш Е Н И Е № ПВ-4-П/2017г.**

**1.** Процедурата по реда на глава шеста от Закона за опазване на околната среда за инвестиционно предложение: **“Предварително третиране на стабилизирана органична фракция от утайки от пречиствателни станции за отпадни води (код 19 08 05) и получаване на биокомпост“,** в поземлен имот № 051046 гр.Съединение, община Съединение, област Пловдиве започнала с внасяне в Регионалната инспекция по околната среда и водите (РИОСВ) гр. Пловдив на уведомление с вх. № ОВОС-662/06.06.2016г. от Възложителя – „БИОЛАЙФ-И” ООД (ЕИК 201180350) с приложени към него копия на документи: 1) Свидетелство за регистрация на полезен модел № 2101 на Патентно ведомство на РБългария; 2) Договор за наем на обект-частна общинска собственост между Община Съединение и „БИОЛАЙФ-И” ООД; 3) Извадка от кадастрален план (нечетливо копие); 4) Акт № 455 за частна общинска собственост в полза на Община Съединение издаден от Министерство на регионалното развитие и благоустройството; 5) Докладна записка на от Атанас Генов Балкански-Кмет на Община Съединение; 6) Решение № 58 по протокол № 10/21.04.2016г. на Общински съвет Съединение; 7) Заповед № РД-676/ 30.05.2016г. на Кмета на Община Съединение.

**2.** Поради установени пропуски в представеното уведомление, на основание чл.5, ал.4 от *Наредбата за условията и реда за извършване на оценка на въздействието върху околната среда* (Наредба за ОВОС, приета с ПМС №59/2003 г., посл. изм. и доп. ДВ бр.12/12.02.2016г.), с писмо изх. № ОВОС-662/14.06.2016г. от Възложителя е изискано предоставянето на следната допълнителна информация:

● Код и наименование на отпдъка/отпадъците, които ще се третират.

● Технология на третиране на отпадъка, в това число наличието или не на химични процеси.

● Капацитет на инсталацията/съоръжението за третиране на база денонощие.

● Данни за състава на препарата, с който ще се третират утайките и анализ на утайките преди третиране, за наличие на опасни вещества в тях.

● При дейността формират ли се промишлени отпадъчни води- очаквани количества и начин на тяхното третиране.

● Актуална скица на имота.

На основание чл.5, ал.4 от Наредбата за ОВОС е определен срок до 30 дни от получаване на писмото възложителят да представи допълнената информация

В указаният срок с писмо вх. № ОВОС-662/29.06.2016г. възложителят внася допълнителната информация.

**3.** На основание чл.5 от *Наредбата за условията и реда за извършване на оценка на въздействието върху околната среда* /Наредба за ОВОС/, РИОСВ Пловдив е информирала Възложителя за следното:

**I. По отношение на изискванията на глава шеста от Закона за опазване на околната среда /ЗООС/:**

Представеното инвестиционно предложение попада в обхвата на т.11, буква „б“, от Приложение № 2 от *Закона за опазване на околната среда* /ЗООС/ и на основание чл. 93, ал. 1, т. 1 от същия закон подлежи на преценяване на необходимостта от извършване на ОВОС (оценка на въздействието върху околната среда).

С писмо изх. № ОВОС-662/11.07.2016г. са дадени указания на Възложителя за необходимите действия, а именно:

* Да представи в РИОСВ Пловдив информация по Приложение № 2 към чл.6 от Наредбата за ОВОС в един екземпляр на хартиен и един екземпляр на цифров носител.
* Да изпълни изискванията на чл. 6, ал. 1 и ал. 9 от Наредбата за ОВОС за осигуряване обществен достъп до информацията по приложение № 2.
* Да заплати такса /500 лв./, съгласно Тарифа за таксите, събирани в системата на Министерство на околната среда и водите /ПМС №136, ДВ бр.39 от 2011г. Изм. ДВ бр. 5 от 2016г./.

 **II. По отношение на изискванията на чл. 31 от Закона за биологичното разнообразие**:

Инвестиционното предложение попада в обхвата на чл.2, ал.1, т.1 от *Наредбата за ОС* и подлежи на процедура по оценка за съвместимост с предмета и целите на опазване на най-близката защитена зона BG0002086 „Оризища Цалапица“.За да се извърши оценката от Възложителя е поискано да представи информация на хартиен и цифров носител, съобразена с изискванията на чл. 10 от *Наредбата за ОС.*

 **4.** „БИОЛАЙФ-И” ООД с писмо вх. № ОВОС-662/29.09.2016г., представя в РИОСВ Пловдив искане с информация по Приложение 2 за преценяване на необходимостта от извършване на ОВОС и документ за платена такса.

 С вх. № ОВОС-662/30.09.2016г. дружеството внася в РИОСВ Пловдив писмо относно проявения обществен интерес към инвестиционното намерение.

 След преглед на документацията, на основание чл.6, ал.3 от Наредбата за ОВОС възложителят е уведомен (с писмо изх. № ОВОС-662/20.10.2016г), че представената информация е непълна и с недостатъчна подробност, съобразно изискванията на Приложение № 2към чл.6 от Наредбата за ОВОС и е поискано представянето на допълнителна информация със срок до един месец след получаване на писмото, а именно:

* Не е изяснено водоснабдяването на обекта за промишлени и питейно-битови нужди.
* Липсват данни за формираните от дейността отпадъчни води- количества, третиране, заустване. В това число да се изясни въпроса с формирания инфилтрат (количества, състав и третирането му след напълване на резервоарите за съхранението му).
* Да се попълнят с необходимата степен на подробност точки II- 10,11,12,15,16 и IV от Приложение № 2.

 С писмо вх. № ОВОС-662/11.11.2016г. дружеството внася в РИОСВ Пловдив допълнителна и преработена информация по Приложение 2.

 Информацията по преценяване на необходимостта от извършване на оценка на въздействието върху околната среда е изпратена на РЗИ-Пловдив за съгласуване. С писмо изх. 7712/01.12.2016г. РЗИ-Пловдив дава становище за извършване на оценка на въздействието върху околната среда (ОВОС), по отношение на степента на значимост на въздействието и риска за човешкото здраве от реализацията инвестиционното предложение.

В хода на процедурата с писмо изх. № ОВОС-662/21.11.2016г. РИОСВ Пловдив е поискала становище от Община Съединение, относно дейността, за която е сключен договора за наем и функционалното прдназначение на имота.

В отговор с писмо вх. № ОВОС-662/06.12.2016г. Община Съединение представя становище изх. № 32-03-76/30.11.2016г. в което декларира, че имот № 051046 гр.Съединение, Община Съединение представлява държавна собственост и че Община Съединение е предоставила за ползване на Възложителя само съоръжението в имота (писта с площ 10875 кв.м), а не самия поземлен имот.

Във връзка с постъпилото писмо на Кмета на Община Съединение е поискано от „БИОЛАЙФ-И” ООД с писмо изх. № ОВОС-662/08.12.2016г. да бъде легитимирано като Възложител по смисъла на §1, т.20 от Допълнителните разпоредби на Закона за опазване на околната среда (ЗООС) чрез представяне на принципно съгласие от собственика за извършване на дейности, в имота предмет на разглеждане в инвестиционното предложение, като е определен срок за отговор до един месец след получаване на писмото. С писмо изх. № ОВОС-662/08.12.2016г. възложителят е информиран, че ако поисканата информация не бъде представена в посочения срок процедурата по разглеждане на искането ще бъде прекратена.

В определения срок възложителят е внесъл в РИОСВ Пловдив писмо с вх. № ОВОС-662/06.01.2017г. С депозираната документация не е представено принципно съгласие от собственика на имота за извършване на дейности, с което „БИОЛАЙФ-И” ООД не легитимирано с права на възложител по смисъла на на §1, т.20 от Допълнителните разпоредби на Закона за опазване на околната среда (ЗООС). Не е поскано допълнително време за представянето му.

 Съгласно чл.2а, ал.1 от Наредбата за ОВОС се счита, че при прекратяване на процедурата по ОВОС се прекратява и съответната съвместна процедура по чл.31 от Закона за биологичното разнообразие.

Въз основа на изложеното и на основание чл.6, ал.4 във връзка с чл.2а, ал.3 от от Наредбата за ОВОС

**Р Е Ш И Х :**

**Прекратявам процедурата** по преценяване на необходимостта от извършване на ОВОС, в това число и по оценка на съвместимостза инвестиционно предложение**:** **“Предварително третиране на стабилизирана органична фракция от утайки от пречиствателни станции за отпадни води (код 19 08 05) и получаване на биокомпост“,** в поземлен имот № 051046 гр.Съединение, община Съединение, област Пловдив.

**Решението не отменя правата на възложителя за инициране на нова процедура по реда на нормативната уредба по околна среда.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд – Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

Съгласували: Изготвили:

 Д. Дими

тров, Директор Дирекция ПД В. Кацарова, ст. експерт ……….

**Доц. Стефан Шилев 23.01.2017 г.**

 *Директор на РИОСВ - Пловдив*

.Карамфилова, Директор АФПД …………..